相和歌辭 秋胡行
作者：高適
朝代：唐

paragraphs: 妾本邯鄲未嫁時，容華倚翠人未知。
一朝結髮從君子，將妾迢迢東路陲。
時逢大道無難阻，君方遊宦從陳汝。
蕙樓獨臥頻度春，彩落辭君幾徂暑。
三月垂楊蠶未眠，攜籠結侶南陌邊。
道逢行子不相識，贈妾黃金買少年。
妾家夫壻輕離久，寸心誓與長相守。
願言行路莫多情，送妾貞心在人口。
日暮蠶飢相命歸，攜籠端飾來庭闈。
勞心苦力終無恨，所冀君恩那可依。
聞說行人已歸止，乃是向來贈金子。
相看顏色不復言，相顧懷慙有何已。
從來自隱無疑背，直爲君情也相會。
如何咫尺仍有情，況復迢迢千里外。
此時顧恩不顧身，念君此日赴河津。
莫道向來不得意，故欲留規誡後人。